CELEX: 32019R0819
Language: bg
Date: 2019-02-01 00:00:00
Title: Делегиран регламент (ЕС) 2019/819 на Комисията от 1 февруари 2019 година за допълване на Регламент (ЕС) № 346/2013 на Европейския парламент и на Съвета по отношение на конфликтите на интереси, измерването на социалното въздействие и информацията за инвеститорите в областта на европейските фондове за социално предприемачество (Текст от значение за ЕИП.)

22.5.2019   
               
               
                  BG
               
               
                  Официален вестник на Европейския съюз
               
               
                  L 134/1
               
            
         ДЕЛЕГИРАН РЕГЛАМЕНТ (ЕС) 2019/819 НА КОМИСИЯТА
         от 1 февруари 2019 година
         за допълване на Регламент (ЕС) № 346/2013 на Европейския парламент и на Съвета по отношение на конфликтите на интереси, измерването на социалното въздействие и информацията за инвеститорите в областта на европейските фондове за социално предприемачество
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 346/2013 на Европейския парламент и на Съвета от 17 април 2013 г. относно европейски фондове за социално предприемачество (1), и по-специално член 9, параграф 5, член 10, параграф 2 и член 14, параграф 4 от него,
         като има предвид, че:
         
                     (1)
                  
                  
                     Управителите на допустими фондове за социално предприемачество следва да приемат процедури и мерки, които да гарантират, че лицата, извършващи такива стопански дейности, ги извършват с оглед на най-добрите интереси на допустимите фондове за социално предприемачество и техните инвеститори. За да се постигне хармонизирана степен на защита на инвеститорите в Съюза и да се даде възможност на тези управители да следват последователна и ефективна практика за предотвратяване, наблюдение и управление на конфликтите на интереси, в тяхната политика по отношение на конфликтите на интереси следва да се включи минимален набор от стъпки. За да се избегнат ненужни административни тежести при същевременно осигуряване на достатъчна степен на защита на инвеститорите, политиките по отношение на конфликтите на интереси следва да бъдат съобразени с естеството, мащабите и сложността на дейностите на управителите.
                  
               
                     (2)
                  
                  
                     Възможно е процедурите и мерките, определени в политиките по отношение на конфликтите на интереси, да се окажат недостатъчни, за да се защитят интересите на допустимия фонд за социално предприемачество или неговите инвеститори, като в такъв случай управителите на допустими фондове за социално предприемачество следва да предприемат необходимите допълнителни стъпки за защита на тези интереси. Тези стъпки следва да включват уведомяване на висшето ръководство или друг компетентен вътрешен орган на допустимия фонд за социално предприемачество и вземане на необходимите решения или предприемане на действия с оглед на най-добрите интереси на допустимия фонд за социално предприемачество или неговите инвеститори.
                  
               
                     (3)
                  
                  
                     Управителите на допустими фондове за социално предприемачество може да участват в управлението на дружества, в които инвестират допустимите фондове за социално предприемачество. За да се предотвратят конфликти на интереси и да се гарантира, че правата на глас на тези управители се упражняват в полза както на съответния допустим фонд за социално предприемачество, така и на неговите инвеститори, се налага да се посочат подробни изисквания във връзка с упражняването на тези права на глас. За да се гарантира достатъчна степен на защита на инвеститорите, управителите на допустими фондове за социално предприемачество следва да разработят адекватни и ефективни стратегии в това отношение и да представят при поискване обобщено изложение на тези стратегии и предприетите от тях действия.
                  
               
                     (4)
                  
                  
                     За да се осигури ефективност на оповестяването на конфликти на интереси, предоставената информация следва да се актуализира редовно. Като се имат предвид присъщите рискове на използването на уебсайт като инструмент за оповестяване на конфликти на интереси, трябва да се определят критерии за публикуването на тази информация.
                  
               
                     (5)
                  
                  
                     За да се осигури последователен подход към процедурите, използвани от ръководителите на допустими фондове за социално предприемачество за измерване на положителното социално въздействие на предприятията, допустими да бъдат част от портфейл, в тези процедури следва да бъдат включени специфични елементи. Ресурсите, използвани от предприятията, допустими да бъдат част от портфейл, както и продуктите и услугите, предоставяни от тези предприятия, са ключови показатели за евентуално положително социално въздействие, така че те следва да станат неразделна част от тези процедури. За да се разграничат социалните предприятия от предприятията, които само случайно постигат социални цели, част от тези процедури следва да бъде и оценка на резултатите, постигнати от предприятията, допустими да бъдат част от портфейл.
                  
               
                     (6)
                  
                  
                     Следва да се гарантира, че в информацията, предоставена на инвеститорите преди сключване на договора, се съдържат достатъчно подробности относно допустимия фонд за социално предприемачество. Поради това описанието на инвестиционната стратегия и целите на допустимия фонд за социално предприемачество следва да съдържа описания на социалните сектори, географските области и правните форми на предприятията, допустими да бъдат част от портфейл, в които допустимият фонд за социално предприемачество възнамерява да инвестира, както и информация за разпределението на печалбите на тези предприятия.
                  
               
                     (7)
                  
                  
                     На инвеститорите следва да се предостави информацията, необходима за достъп до основните методологии, използвани от управителя на допустимия фонд за социално предприемачество за измерване на социалното въздействие. Поради това в информацията, предоставена преди сключване на договора, следва да се посочи дали управителят на допустимото социално предприемачество е разчитал на вътрешни методологии, или е използвал общоприети методологии. Информацията, предоставена преди сключване на договора, следва също така да съдържа описание на основните характеристики на методологиите, включително критериите за проверка, съответните показатели и обяснение за това как управителят на допустимия фонд за социално предприемачество осигурява спазването на тези методологии.
                  
               
                     (8)
                  
                  
                     Инвеститорите следва да имат възможност да проверяват дали управителят на допустимия фонд за социално предприемачество прилага инвестиционната политика при подбора на неотговарящи на условията активи. Поради това информацията, предоставена преди сключване на договора, следва да съдържа данни за видовете неотговарящи на условията активи, в които инвестира допустимият фонд за социално предприемачество, инвестиционните техники, съответните ограничения, както и за сектора на дейност и географската област, в които се правят тези инвестиции.
                  
               
                     (9)
                  
                  
                     С оглед на прозрачността, на инвеститорите следва да се предостави информацията, необходима за достъп до естеството и обхвата на услугите в подкрепа на бизнеса и другите дейности за подкрепа, които управителят на допустимия фонд за социално предприемачество предоставя или организира с посредничеството на трети страни. Поради това в информацията, предоставена преди сключване на договора, за услугите в подкрепа на бизнеса и другите дейности за подкрепа следва да са описани видовете услуги и дейности, предоставяни от него.
                  
               
                     (10)
                  
                  
                     За да се даде възможност на управителите на допустими фондове за социално предприемачество да се приспособят към новите изисквания, датата на приложение на настоящия регламент следва да бъде отложена с шест месеца,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Видове конфликти на интереси
            За целите на член 9, параграф 2 от Регламент (ЕС) № 346/2013 видовете конфликти на интереси са ситуации, в които за управител на допустим фонд за социално предприемачество, лице, което фактически извършва дейността на този управител, служител или което и да е лице, което пряко или косвено контролира или е контролирано от този управител, от друг допустим фонд за социално предприемачество или от предприятие за колективно инвестиране, включително предприятие за колективно инвестиране в прехвърлими ценни книжа (UCITS), управлявани от същия управител, или от инвеститор в него,
            
                        а)
                     
                     
                        има вероятност да реализира финансова печалба или да избегне финансова загуба за сметка на допустимия фонд за социално предприемачество или неговите инвеститори;
                     
                  
                        б)
                     
                     
                        има интерес от резултатите от услуга или дейност, предоставена на допустимия фонд за социално предприемачество или неговите инвеститори, който е различен от интереса на допустимия фонд за социално предприемачество или неговите инвеститори;
                     
                  
                        в)
                     
                     
                        има интерес от резултатите от сделка, извършена от името на допустимия фонд за социално предприемачество или неговите инвеститори, който е различен от интереса на допустимия фонд за социално предприемачество или неговите инвеститори;
                     
                  
                        г)
                     
                     
                        има финансов или друг стимул да предпочете:
                        
                                    i)
                                 
                                 
                                    интереса на инвеститор, група инвеститори или друго предприятие за колективно инвестиране, включително UCITS, пред интереса на допустимия фонд за социално предприемачество или неговите инвеститори,
                                 
                              
                                    ii)
                                 
                                 
                                    интереса на един инвеститор в допустимия фонд за социално предприемачество пред интереса на друг инвеститор или група инвеститори в този фонд;
                                 
                              
                  
                        д)
                     
                     
                        извършва същите дейности за допустимия фонд за социално предприемачество, друго предприятие за колективно инвестиране, включително UCITS, или друг инвеститор;
                     
                  
                        е)
                     
                     
                        заплаща или му се плаща такса или комисиона, или предоставя или му се предоставят каквито и да са други непарични облаги, различни от определените в член 24, параграф 1 от Делегиран регламент (ЕС) № 231/2013 на Комисията (2);
                     
                  
                        ж)
                     
                     
                        оказва влияние или има личен интерес да оказва влияние върху развитието на предприятие, допустимо да бъде част от портфейл, в ущърб на допустимия фонд за социално предприемачество или неговите инвеститори, или за сметка на постигането на целите на допустимия фонд за социално предприемачество.
                     
                  
         
            Член 2
            Политика по отношение на конфликтите на интереси
            
               1.   Управителят на допустим фонд за социално предприемачество установява, прилага и поддържа съставена в писмена форма политика по отношение на конфликтите на интереси, съобразена с размера и организационната структура на този управител с оглед на естеството, мащаба и сложността на неговата дейност.
            
            
               2.   Политиката по отношение на конфликтите на интереси, посочена в параграф 1, постоянно идентифицира, в съответствие с член 1, обстоятелствата, които могат да доведат до конфликт на интереси, и определя мерките, които да се приемат, и процедурите, които да се следват.
            
         
         
            Член 3
            Процедури и мерки за предотвратяване, управление и наблюдение на конфликти на интереси
            Мерките, което да се приемат, и процедурите, които да се следват, посочени в член 2, параграф 2, трябва да включват най-малко следните стъпки:
            
                        а)
                     
                     
                        забраната на обмен на информация между лицата или субектите, посочени в член 1, когато такъв обмен на информация би могъл да доведе до или да благоприятства конфликт на интереси;
                     
                  
                        б)
                     
                     
                        разделянето на надзора на лицата или субектите, посочени в член 1, чиито интереси е възможно да са конфликтни;
                     
                  
                        в)
                     
                     
                        премахването на връзката между или зависимостта от възнаграждението на лицата или субектите, посочени в член 1, извършващи основно една дейност, и възнаграждението на или приходите, генерирани от лицата или субектите, извършващи основно друга дейност, когато във връзка с тези дейности може да възникне конфликт на интереси;
                     
                  
                        г)
                     
                     
                        възпрепятстването на лицата или субектите, посочени в член 1, да упражняват непозволено влияние върху управлението на допустимия фонд за социално предприемачество;
                     
                  
                        д)
                     
                     
                        възпрепятстването или контрола на участието на лицата или субектите, посочени в член 1, в каквато и да е дейност, която може да доведе до конфликт на интереси.
                     
                  
         
            Член 4
            Управление на последиците от конфликти на интереси
            Когато мерките и процедурите, определени в политиката по отношение на конфликтите на интереси съгласно член 2, параграф 2 и член 3, са недостатъчни, за да предотвратят с необходимата сигурност рисковете от накърняване на интересите на допустимия фонд за социално предприемачество или неговите инвеститори, управителите на допустим фонд за социално предприемачество предприемат следните стъпки:
            
                        а)
                     
                     
                        незабавно уведомяват висшето си ръководство или друг компетентен вътрешен орган, или висшето ръководство или друг компетентен вътрешен орган на допустимия фонд за социално предприемачество за риска от накърняване на интересите на този фонд или неговите инвеститори;
                     
                  
                        б)
                     
                     
                        вземат необходимото решение или предприемат всяко необходимо действие, за да се гарантира, че действат с оглед на най-добрите интереси на допустимия фонд за социално предприемачество или неговите инвеститори.
                     
                  
         
            Член 5
            Стратегии за упражняването на правата на глас с цел предотвратяване на конфликти на интереси
            
               1.   Управителите на допустими фондове за социално предприемачество разработват в писмена форма подходящи и ефективни стратегии за определяне на времето и начина за упражняване на правата на глас в портфейла на допустимия фонд за социално предприемачество в полза както на съответния допустим фонд за социално предприемачество, така и на неговите инвеститори.
            
            
               2.   Стратегиите, посочени в параграф 1, трябва да определят мерките, които да се приемат, и процедурите, които да се следват, като трябва да включват най-малко следните стъпки:
               
                           а)
                        
                        
                           наблюдение на съответните корпоративни действия;
                        
                     
                           б)
                        
                        
                           гарантиране, че упражняването на правата на глас е в съответствие с инвестиционните цели и инвестиционната политика на допустимия фонд за социално предприемачество;
                        
                     
                           в)
                        
                        
                           предотвратяване и управление на всички конфликти на интереси, породени от упражняването на тези права на глас.
                        
                     
            
               3.   Управителите на допустими фондове за социално предприемачество предоставят при поискване на инвеститорите кратко описание на стратегиите, посочени в параграфи 1 и 2, и подробностите за действията, предприети съгласно тези стратегии.
            
         
         
            Член 6
            Оповестяване на конфликти на интереси
            
               1.   Управителите на допустими фондове за социално предприемачество предоставят информацията, посочена в член 9, параграф 4 от Регламент (ЕС) № 346/2013, на траен носител, както е посочено в член 2, параграф 1, буква м) от Директива 2009/65/ЕО на Европейския парламент и на Съвета (3), и актуализират тази информация.
            
            
               2.   Управителите на допустими фондове за социално предприемачество могат да предоставят информацията, посочена в параграф 1, чрез уебсайт, без да адресират тази информация лично до инвеститора, при условие че са изпълнени всички посочени по-долу условия:
               
                           а)
                        
                        
                           инвеститорите са били уведомени за адреса на уебсайта и мястото в него, където има достъп до информацията;
                        
                     
                           б)
                        
                        
                           инвеститорите са се съгласили посочената информация да им бъде предоставяна чрез уебсайт;
                        
                     
                           в)
                        
                        
                           осигурен е постоянен достъп до информацията на уебсайта за целия период от време, през който основателно може да се смята, че инвеститорите ще имат причина да я проверят.
                        
                     
         
         
            Член 7
            Процедури за измерване на положителното социално въздействие
            
               1.   Управителите на допустими фондове за социално предприемачество гарантират, че в процедурите, посочени в член 10, параграф 1 от Регламент (ЕС) № 346/2013, се съдържа най-малко следното:
               
                           а)
                        
                        
                           оценка на ресурсите, използвани от предприятията, допустими да бъдат част от портфейл;
                        
                     
                           б)
                        
                        
                           оценка на продуктите и услугите, предоставяни от предприятията, допустими да бъдат част от портфейл;
                        
                     
                           в)
                        
                        
                           оценка на резултатите от дейностите на предприятията, допустими да бъдат част от портфейл.
                        
                     За целите на първа алинея, буква в) резултатите, които биха се получили във всички случаи, и резултатите, дължащи се на трети страни, не се считат за дължащи се на дейностите на предприятията, допустими да бъдат част от портфейл.
            
            
               2.   Доказателствата в подкрепа на оценките, посочени в параграф 1, подлежат на одит в съответствие с член 13, параграф 3 от Регламент (ЕС) № 346/2013.
            
         
         
            Член 8
            Описание на инвестиционната стратегия и целите
            
               1.   Информацията по член 14, параграф 1, буква в), подточка i) от Регламент (ЕС) № 346/2013 трябва да съдържа най-малко следното:
               
                           а)
                        
                        
                           социалния сектор или социалните сектори, в който/които извършват дейност предприятията, допустими да бъдат част от портфейл;
                        
                     
                           б)
                        
                        
                           географската област, в която извършват дейност предприятията, допустими да бъдат част от портфейл;
                        
                     
                           в)
                        
                        
                           правните форми на предприятията, допустими да бъдат част от портфейл;
                        
                     
                           г)
                        
                        
                           подробно описание на разпределението на печалбите на предприятията, допустими да бъдат част от портфейл.
                        
                     
            
               2.   Информацията по член 14, параграф 1, буква в), подточки ii) и iii) от Регламент (ЕС) № 346/2013 трябва да съдържа данни най-малко за инвестиционния профил на другия фонд за социално предприемачество и данните, подадени от допустимия фонд за социално предприемачество в съответствие с параграф 1 от настоящия член.
            
            
               3.   Информацията по член 14, параграф 1, буква в), подточка iv) от Регламент (ЕС) № 346/2013 трябва да съдържа данни най-малко за видовете активи, в които инвестира допустимият фонд за социално предприемачество.
            
            
               4.   Информацията по член 14, параграф 1, буква в), подточка v) от Регламент (ЕС) № 346/2013 трябва да съдържа данни най-малко за това дали техниките включват капиталови инструменти, квазикапиталови инструменти, секюритизирани или несекюритизирани дългови инструменти, обезпечени или необезпечени заеми, или какъвто и да е друг вид участие в предприятия, допустими да бъдат част от портфейл.
            
            
               5.   Информацията по член 14, параграф 1, буква в), подточка vi) от Регламент (ЕС) № 346/2013 трябва да съдържа данни най-малко за това дали инвестиционната стратегия на допустимия фонд за социално предприемачество включва инвестиционни ограничения по отношение на сектори, дейности, географски области, проценти или лимити на инвестиране, или каквито и да са други ограничения.
            
         
         
            Член 9
            Информация за положителното социално въздействие
            
               1.   В информацията по член 14, параграф 1, буква г) от Регламент (ЕС) № 346/2013 се посочват целеви продукти или услуги, предоставяни от предприятията, допустими да бъдат част от портфейл, в които инвестира допустимият фонд за социално предприемачество.
            
            
               2.   Когато в информацията по член 14, параграф 1, буква г) от Регламент (ЕС) № 346/2013 се съдържат данни от прогнози за положителни социални въздействия, в нея се описват допусканията, въз основа на които са изчислени тези прогнози.
            
            
               3.   Когато в информацията по член 14, параграф 1, буква г) от Регламент (ЕС) № 346/2013 се съдържат данни за резултати от предходни дейности, изразяващи се в положително социално въздействие, в нея се включва копие от последния годишен доклад или обобщено изложение на съответната съдържаща се в годишния доклад информация по член 13, параграф 2 от Регламент (ЕС) № 346/2013.
            
         
         
            Член 10
            Информация за методологиите, използвани за измерване на социалното въздействие
            Информацията по член 14, параграф 1, буква д) от Регламент (ЕС) № 346/2013 трябва да съдържа най-малко следното:
            
                        а)
                     
                     
                        декларация за това дали социалните въздействия са измерени въз основа на вътрешни методологии или на други общоприети методологии;
                     
                  
                        б)
                     
                     
                        описание на основните характеристики на методологиите, включително критериите за проверка и съответните показатели, използвани за измерване на социалните въздействия.
                     
                  
         
            Член 11
            Описание на неотговарящи на условията активи
            Информацията по член 14, параграф 1, буква е) от Регламент (ЕС) № 346/2013 трябва да съдържа най-малко описание на всички посочени по-долу елементи:
            
                        а)
                     
                     
                        инвестиционни техники и приложими инвестиционни ограничения;
                     
                  
                        б)
                     
                     
                        сектора или секторите на дейност на предприятията, които не са допустими да бъдат част от портфейл;
                     
                  
                        в)
                     
                     
                        географската област, в която извършват дейност предприятията, които не са допустими да бъдат част от портфейл;
                     
                  
                        г)
                     
                     
                        критериите, които да се използват при подбора на видовете активи.
                     
                  
         
            Член 12
            Информация за поддържащи услуги
            Информацията по член 14, параграф 1, буква л) от Регламент (ЕС) № 346/2013 трябва да съдържа най-малко следното:
            
                        а)
                     
                     
                        описание на видовете услуги в подкрепа на бизнеса и други дейности за подкрепа;
                     
                  
                        б)
                     
                     
                        информация за това дали услугите в подкрепа на бизнеса и други дейности за подкрепа са предоставени от трети страни.
                     
                  
         
            Член 13
            Влизане в сила и прилагане
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Той се прилага от 11 декември 2019 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 1 февруари 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 115, 25.4.2013 г., стр. 18.
         
            (2)  Делегиран регламент (ЕС) № 231/2013 на Комисията от 19 декември 2012 г. за допълване на Директива 2011/61/ЕС на Европейския парламент и на Съвета по отношение на освобождаванията, общите условия във връзка с дейността, депозитарите, ливъриджа, прозрачността и надзора (ОВ L 83, 22.3.2013 г., стр. 1).
         
            (3)  Директива 2009/65/ЕО на Европейския парламент и на Съвета от 13 юли 2009 г. относно координирането на законовите, подзаконовите и административните разпоредби относно предприятията за колективно инвестиране в прехвърлими ценни книжа (ПКИПЦК) (ОВ L 302, 17.11.2009 г., стр. 32).